紫團參寄王定國
作者：蘇軾
朝代：宋

paragraphs: 谽谺土門口，突兀太行頂。
豈惟團紫雲，實自俯倒景。
剛風被草木，真氣入苕穎。
舊聞人銜芝，生此羊腸嶺。
纖攕虎豹鬣，蹙縮龍蛇癭。
蠶頭試小嚼，龜息變方騁。
矧予明真子，已造浮玉境。
清宵月掛戶，半夜珠落井。
灰心寧復然，汗喘久已靜。
東坡猶故目，北藥致遺秉。
欲持三椏根，往侑九轉鼎。
爲子置齒頰，豈不賢酒茗。